NORAKSTS

|  |  |
| --- | --- |
| 24.07.2025. | Nr.10/4 |

###### DALĪBA PRIVĀTĀS UN PUBLISKĀS PARTNERĪBAS PROGRAMMĀ

###### “ĪRES MĀJOKĻI LATVIJAS SPECIĀLISTIEM”

**Atklāti balsojot: PAR – 15** (M.Buškevics, M.Daģis, U.Dūmiņš, M.Galkins, I.Konutis, V.Kudrjavceva, G.Kurlovičs, A.Pagors, A.Rāviņš, A.Rublis, R.Šlegelmilhs, M.Štāls, V.Švāns, K.Vaivods, R.Vectirāne), **PRET – nav**, **ATTURAS – nav**,

Ministru kabineta 2024. gada 11. jūnija sēdē tika pieņemts Informatīvais ziņojums “Par pieejamu cenu īres dzīvokļu attīstības programmu” (24-TA-1403) (turpmāk – Ziņojums), kas piedāvā pieejamu cenu īres dzīvokļu privātās un publiskās partnerības risinājumu (turpmāk arī– Programma). Ziņojumā bija norādīts, ka pašvaldībām, kuras vēlas piedalīties Programmā, līdz 2024. gada 31. decembrim jāpieņem lēmums par iespējamo dalību projektā un jānoslēdz ar VAS “Valsts nekustamie īpašumi” (turpmāk – VNĪ) nodomu protokols.

Saskaņā ar Jelgavas valstspilsētas pašvaldības domes 2024. gada 26. septembra lēmumu Nr.12/3 “Jelgavas valstspilsētas pašvaldības dalība pieejamu cenu īres dzīvokļu privātās un publiskās partnerības attīstības programmā” tika nolemts atbalstīt Jelgavas valstspilsētas pašvaldības (turpmāk- Pašvaldība) dalību Programmā.

2024. gada 8. oktobrī starp Pašvaldību un VNĪ tika parakstīts Nodomu protokols “Par dalību “Pieejamu cenu īres dzīvokļu attīstības programmā”” (reģistrēts lietvedības sistēmā ar Nr. ADM/2-1.3/24/11).

VNĪ sadarbībā ar Eiropas Investīciju banku un piesaistītajiem starptautiskajiem ekspertiem privātās – publiskās partnerības programmas “Īres mājokļi Latvijas speciālistiem” 1. lotes sagatavošanai izvirzīja 9 pašvaldības, kurās tiek veikti detalizēti finanšu ekonomiskie aprēķini par iespējamu dalību 1. lotē turpmākajā programmas sagatavošanas posmā.

Paralēli VNĪ turpina darbu ar visām pašvaldībām, kas ir iesniegušas apstiprinājumu, ka piedalīsies Programmas tālākajās lotēs par pieejamas cenas īres dzīvokļu namu būvniecību sadarbībā ar Eiropas Padomes Attīstības banku, kas garantēs investīciju piesaisti un dzīvokļu izbūvi visā Latvijā.

Pašvaldība ir saņēmusi VNĪ 2025. gada 6. jūnija elektronisko vēstuli “Īres mājokļi Latvijas speciālistiem – gatavošanās 2. un 3.lotei, kurā lūgts līdz 2025. gada 1. augustam pieņemt jaunu Pašvaldības domes lēmumu par dalību Programmā, lēmumā norādot Programmai izvēlēto zemesgabalu, ko Pašvaldība rezervē līdz vienošanās noslēgšanai par dalību Programmā 2026. gadā, kā arī vēlreiz apstiprinot Pašvaldības pieprasīto dzīvokļu skaitu.

Pamatojoties uz Pašvaldību likuma 4.panta pirmās daļas 10.punktu, Jelgavas valstspilsētas un Jelgavas novada attīstības programmas 2023.-2029. gadam Jelgavas valstspilsētas investīciju plānā rīcības virziena Nr.5 “Teritorijas un resursu efektīva apsaimniekošana” īstenošanai iekļauto investīciju projekta ideju Nr.5.6.1. “Jaunu īres namu izveide”, Ministru kabineta 2024. gada 11. jūnija sēdē pieņemto Informatīvo ziņojumu “Par pieejamu cenu īres dzīvokļu attīstības programmu” (protokola Nr.24/65.§) un VNĪ 2025. gada 6. jūnija e-pasta vēstuli “Īres mājokļi Latvijas speciālistiem – gatavošanās 2.un 3.lotei”,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Konceptuāli piekrist dalībai publiskās un privātās partnerības programmā “Īres mājokļi Latvijas speciālistiem”, nosakot pieprasījumu pēc 130 (viens simts trīsdesmit) dzīvokļiem, no tiem:

1.1. 40% - ar vienu istabu (divām personām);

1.2. 30% - ar vienu guļamistabu (trim personām);

1.3. 25 % - ar divām guļamistabām (četrām personām);

1.4. 5% - ar trim guļamistabām (piecām personām).

1. Rezervēt dalībai publiskās un privātās partnerības programmā “Īres mājokļi Latvijas speciālistiem” Jelgavas valstspilsētas pašvaldībai piekritīgu zemes vienības ar kadastra apzīmējumu 0900 021 0216 daļu ~1,44 ha platībā atbilstoši skicei (pielikumā).
2. Jelgavas valstspilsētas pašvaldības iestādes “Centrālā pārvalde” Pašvaldības īpašumu departamentam veikt visas nepieciešamās darbības Jelgavas valstspilsētas pašvaldībai piekritīgās zemes vienības ar kadastra apzīmējumu 0900 021 0216 daļas ~1,44 ha platībā reģistrēšanai zemesgrāmatā uz Jelgavas valstspilsētas pašvaldības vārda.

Domes priekšsēdētājs *(paraksts)* M.Daģis

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2025. gada 24. jūlijā